AQSh prezidenti Jo Bayden rossiyalik hamkasbi Vladimir Putinga telefon qildi. Bu haqda Oq uy matbuot xizmati xabar bermoqda. Ma’lum bo‘lishicha, qo‘ng‘iroq Baydenning tashabbusi bilan amalga oshirilgan. Oq uyga ko‘ra, Bayden saylovlarga aralashish va kiberhujumlar uchun kerakli javob berilishini Putinga yana bir bor tushuntirgan. Tomonlar harbiylar ustidan nazorat va boshqa xavfsizlik masalalarini ham muhokama qilgan. Bayden Putinga yaqin uch oy ichida neytral mamlakatda o‘zaro uchrashishni taklif qilgan. Shuningdek, AQSh prezidenti Rossiyaning Qrim hamda Ukraina chegarasidagi favqulodda faollashuvidan xavotirda ekanini bildirgan va Ukrainaning suverenitetini to‘liq qo‘llab-quvvatlashini aytgan. Oq uyga ko‘ra, prezidentlarning uchrashuvida ikki tomonlama munosabatlar to‘liq ko‘rib chiqilishi mumkin. Oldinroq Bayden Putinni qotil deb hisoblashini aytgan va Putin bunga javoban hamkasbini jonli efirda bahslashishga taklif qilgandi.